b'\n_START_ARTICLE_\nM\xc3\xa4t\xc3\xa4shelmikk\xc3\xa4\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nM\xc3\xa4t\xc3\xa4shelmikk\xc3\xa4 kasvaa 35\xe2\x80\x9350 cm pitk\xc3\xa4ksi. Nimens\xc3\xa4 mukaisesti laji on m\xc3\xa4t\xc3\xa4st\xc3\xa4v\xc3\xa4 ja lyhtyr\xc3\xb6nsyinen. Varren tyvi on v\xc3\xa4rilt\xc3\xa4\xc3\xa4n heikosti sinipunainen. Varren lehtitupet ovat litteit\xc3\xa4 ja varsinkin selk\xc3\xa4suoni on karhea. Pystyt lehdet ovat 2\xe2\x80\x933 mm leveit\xc3\xa4, tasasoukkia, suippoja ja himmeit\xc3\xa4. Lehden kieleke on l\xc3\xa4hes valkoinen, suippo ja 2\xe2\x80\x932,5 mm pitk\xc3\xa4. Kukinto on 7\xe2\x80\x9310 cm pitk\xc3\xa4 toispuoleinen, terttumainen r\xc3\xb6yhy. Nuokkuvat t\xc3\xa4hkyl\xc3\xa4t ovat 5\xe2\x80\x9310 mm pitki\xc3\xa4 ja lyhytper\xc3\xa4isi\xc3\xa4. Kaleet ovat vihert\xc3\xa4vi\xc3\xa4, vain k\xc3\xa4rkiosastaan hieman sinipunertavia. M\xc3\xa4t\xc3\xa4shelmikk\xc3\xa4 kukkii Suomessa hein\xc3\xa4kuussa._NEWLINE_Muista helmikk\xc3\xa4lajeista m\xc3\xa4t\xc3\xa4shelmikk\xc3\xa4 muistuttaa huomattavasti yleist\xc3\xa4 nuokkuhelmikk\xc3\xa4\xc3\xa4 (M. nutans).\n_START_SECTION_\nLevinneisyys\n_START_PARAGRAPH_\nM\xc3\xa4t\xc3\xa4shelmikk\xc3\xa4\xc3\xa4 tavataan Etel\xc3\xa4-Saksasta it\xc3\xa4\xc3\xa4n Bulgariaan, Romaniaan, Ukrainaan ja Etel\xc3\xa4-Ven\xc3\xa4j\xc3\xa4lle saakka. Lajia kasvaa my\xc3\xb6s Kaukasuksen alueella. Hyvin kaukana muista esiintymist\xc3\xa4 m\xc3\xa4t\xc3\xa4shelmikk\xc3\xa4\xc3\xa4 kasvaa my\xc3\xb6s Etel\xc3\xa4-Suomessa, ainoana paikkana Pohjoismaissa. Suomessa m\xc3\xa4t\xc3\xa4shelmikk\xc3\xa4\xc3\xa4 tavataan Ahvenanmaalla, Varsinais-Suomessa, Uudellamaalla ja Kymenlaaksossa.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nM\xc3\xa4t\xc3\xa4shelmikk\xc3\xa4 kasvaa suojaisissa merenrantakivikoissa, lehtoniityill\xc3\xa4, lehtomaisissa rinnemetsiss\xc3\xa4 ja lehtokallioilla.'